Pulwama encounter : जम्मू-कश्मीर के पुलवामा में एनकाउंटर, दो आतंकी ढेर, एक जवान घायल
सुरक्षा बलों को पुलवामा के मित्रीगाम इलाके में आतंकवादियों के मौजूद होने की सूचना मिली थी जिसके बाद वहां घेराबंदी और तलाशी अभियान शुरू किया था।
Pulwama encounter : जम्मू-कश्मीर के पुलवामा में सुरक्षाबलों को बड़ी कामयाबी मिली है। यहां सुरक्षाबलों ने मुठभेड़ में दो आतंकियों को ढेर कर दिया। दोनों अल बद्र आतंकी संगठन से जुड़े थे। जम्मू-कश्मीर पुलिस के आईजीपी विजय कुमार के मुताबिक मारे गए दोनों आतंकी कश्मीरी हैं और दोनों की पहचान हो गई है। एक आतंकी का नाम एजाज हाफिज है जबकि दूसरे का नाम शाहिद अयूब है।विजय कुमार ने बताया कि दोनों के पास से एक-एक एके 47 राइफल बरामद की गई है। मारे गए दोनों आतंकी पिछले दिनों गैर-कश्मीरियों पर हुए हमलों में शामिल थे। आपको बता दें कि यह एनकाउंटर कल से जारी था। सुरक्षा बलों को पुलवामा के मित्रीगाम इलाके में आतंकवादियों के मौजूद होने की सूचना मिलने के बाद वहां घेराबंदी और तलाशी अभियान शुरू किया था। सेना ने इलाके की घेराबंदी कर पहले स्थानीय लोगों को वहां से बाहर निकाला। इसके बाद तलाशी अभियान के दौरान आतंकवादियों ने सुरक्षाबलों पर फायरिंग शुरू कर दी। आतंकियों और सुरक्षाबलों के बीच जबरदस्त फायरिंग हुई जिसमें सुरक्षाबलों का एक जवान भी घायल हो गया।